Diari Oficial de la Generalitat Valenciana


Sumari del DOGV 4645, del 05-12-2003 (2003/12656)

RESOLUCIÓ de 20 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni Marc de col·laboració entre la Generalitat Valenciana, a través de la Conselleria d'Infraestructures i Transport i la Cambra Oficial de Comerç, Indústria i Navegació d'Alacant per al desenrotllament d'activitats dirigides a la potenciació del sector del transport a la província d'Alacant.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4645

Data del DOGV
:   05-12-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/12966


Data del document
:   20-11-2003

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Infraestructures i Transport
    * Alacant
    * cambra de comerç i indústria
    * empresa de transport
    * cooperació administrativa
    * administració local

RESOLUCIÓ de 20 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni Marc de col·laboració entre la Generalitat Valenciana, a través de la Conselleria d'Infraestructures i Transport i la Cambra Oficial de Comerç, Indústria i Navegació d'Alacant per al desenrotllament d'activitats dirigides a la potenciació del sector del transport a la província d'Alacant. [2003/X12561]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria d'Infraestructures i Transport i la Cambra Oficial de Comerç, Indústria i Navegació d'Alacant, l'1 d'agost de 2003, un Conveni Marc de col·laboració per al desenrotllament d'activitats dirigides a la potenciació del sector del transport a la província d'Alacant, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0975/2003, i que figura com a annex d'esta resolució.
  
València, 20 de novembre de 2003.- La directora general de Relacions amb les Corts i Secretariat del Govern: Alida C. Mas Taberner.
  
Conveni marc de col·laboració entre la Generalitat Valenciana, a través de la Conselleria d'Infraestructures i Transport, i la Cambra Oficial de Comerç, Indústria i Navegació d'Alacant per al desenrotllament d'activitats dirigides a la potenciació del sector del transport a la província d'Alacant
  
València, 1 d'agost de 2003.
  
Reunits:
  
D'una banda, el conseller d'Infraestructures i Transport de la Generalitat Valenciana, Sr. José Ramón García Antón, en nom i representació d'esta, expressament facultat per a la firma d'este conveni per Acord del Govern Valencià amb data 3 de juny de 2003..
  
I, d'una altra, el Sr. Antonio Fernández Valenzuela, president de la Cambra Oficial de Comerç, Indústria i Navegació d'Alacant, en nom i representació d'esta, expressament facultat per Acord del Ple de la corporació de 17 de febrer de 2003.
  
Les dos parts es reconeixen mútuament competència i capacitat per a realitzar el present conveni, i
  
Manifesten:
  
L'activitat del transport ha constituït sempre un pilar fonamental en l'economia alacantina que, per mitjà de les millores de les instal·lacions portuàries i les comunicacions terrestres, està aconseguint convertir-se en un centre logístic de primer orde.
  
Nombroses empreses encara disposen d'una reduïda operativitat a causa de les seues xicotetes dimensions, fet que els impedix aconseguir economies d'escala adequades, i es produïxen notables mancances en la seua estructura empresarial.
  
El procés de liberalització en curs, des dels últims anys la transformació dels processos de comercialització, l'augment de la complexitat de la gestió i de les regles de competència no deixen de generar la necessitat de disposar de vies adequades de formació i informació per a les empreses del sector.
  
Donar suport a les iniciatives que tendixen a facilitar l'adaptació de les estructures empresarials a les noves circumstàncies operatives, facilitar vies d'accés a la formació i informació de les empreses, promoure i promocionar l'activitat del transport, es consideren actuacions indispensables per a consolidar la participació del sector en l'activitat econòmica de la província d'Alacant.
  
Tenint en compte el que s'ha exposat anteriorment, la Generalitat Valenciana i la Cambra de Comerç, Indústria i Navegació d'Alacant acorden la firma d'un conveni per al desenrotllament d'accions que potencien el transport de la província.
  
Ateses les anteriors consideracions,
  
La Generalitat Valenciana i la Cambra de Comerç, Indústria i Navegació d'Alacant acorden la firma d'un conveni marc per al desenrotllament d'activitats que potencien el transport en la província d'Alacant.
  
Clàusules:
  
Primera. Objecte i objectius
  
L'objecte del present conveni és mantindre una via de col·laboració entre la Conselleria d'Infraestructures i Transport i la Cambra Oficial de Comerç, Indústria i Navegació d'ALACANT a fi de desenrotllar accions que potencien el transport a la província i dinamitzen les activitats de les empreses en este sector.
  
Segona. Contingut
  
Este conveni marc es desenrotllarà a través de les resolucions de la Direcció General de Transports, les quals contindran les activitats que realitzen durant cada exercici, amb indicació de la dotació econòmica corresponent.
  
Les activitats se subjectaran a les línies d'actuació que marca el present conveni per a aconseguir els objectius d'este.
  
Tercera. Línies d'actuació
  
Les línies d'actuació a l'empara del present conveni seran:
  
- Anàlisi detallada de les empreses de transport de mercaderies, i s'incidix especialment en qüestions com el tipus d'activitat que desenrotllen, l'àmbit de prestació dels seus servicis i les destinacions que oferixen.
  
- Accions de foment en matèria de cooperació interempresarial tant en l'àmbit local, nacional com internacional.
  
- Assessorament en matèries legals, tècniques i administratives d'interés per al sector.
  
- Promoure la participació de les empreses en certàmens dirigits al sector del transport.
  
- Activitats de formació especialment dirigides a les persones que desenrotllen la seua activitat en el sector.
  
- Promocionar el transport a Alacant a fi d'animar l'industrial a la contractació del transport alacantí. Esta promoció es portarà a terme a través de jornades i seminaris divulgatius.
  
- Promoure la incorporació de noves tecnologies que tendixen a millorar la gestió i la capacitat de comercialització.
  
La totalitat de les línies d'actuació contingudes en les resolucions de la Direcció General de Transports es portaran a terme en tots els seus aspectes, per la Cambra Oficial de Comerç, Indústria i Navegació d'Alacant, amb presentació de la justificació documental a la Conselleria d'Infraestructures i Transport, abans de finalitzar l'exercici econòmic corresponent.
  
Quarta. Dotació
  
La Generalitat Valenciana, a través dels pressuposts anuals de la Conselleria d'Infraestructures i Transport, i en funció de l'existència de crèdit en cada exercici econòmic, dotarà les corresponents línies de crèdit per al total desenrotllament del conveni marc, que distribuirà al llarg de quatre exercicis, a través de les resolucions anuals de la Direcció General de Transports.
  
La Cambra Oficial de Comerç, Indústria i Navegació d'Alacant es compromet a aportar un 25% de l'import de la dotació econòmica establida per a cada exercici per les resolucions de la Direcció General de Transports.
  
La dotació econòmica global corresponent a l'exercici de 2003, per al desenrotllament del conveni marc, es fixa en la quantitat de 36.066,00 € dels quals la Conselleria d'Infraestructures i Transport aportarà el 75%, 27.049,50 €, i la Cambra Oficial de Comerç, Indústria i Navegació d'Alacant el 25%, 9.016,50 € restant. Les activitats programades per al 2003 i el seu pressupost s'adjunten en annex I del present conveni.
  
La consignació pressupostària per a efectuar la despesa es realitzarà a càrrec del programa 513.30, capítol IV, línia: promoció del transport públic dels pressuposts de la Generalitat Valenciana per a l'any 2003.
  
La forma en què la Conselleria d'Infraestructures i Transport farà efectiva la dotació econòmica durant tot el període de vigència del conveni marc serà per mitjà de la justificació de la despesa efectuada. El pagament per part de la Conselleria d'Infraestructures i Transport s'efectuarà a mesura que la Cambra Oficial de Comerç, Indústria i Navegació d'Alacant justifique correctament la despesa realitzada.
  
Cinquena. Aportacions anuals
  
Les resolucions de la Direcció General de Transports establiran les quanties anuals per al desplegament del present conveni.
  
L'import global màxim previst, per a les actuacions previstes en el conveni, durant la seua vigència a càrrec de la Conselleria d'Infraestructures i Transport, és de 108.198'00 €.
  
Sisena. Durada
  
El present conveni entrarà en vigor en la data de la seua firma, i tindrà una duració de quatre anys, des de 2003 fins al 31 de desembre del 2006.
  
Les resolucions seran anuals, amb indicació de les seues accions, vigència, cost i dotació de les dos institucions, i s'establixen en estes les possibles clàusules de penalització.
  
El Govern Valencià podrà rescindir el present conveni marc quan s'incomplisca alguna de les clàusules previstes en este, i podrà obligar a tornar els imports percebuts, més els interessos de demora legalment establits.
  
Per a la realització de la resolució anual de la Direcció General de Transports, serà necessari haver finalitzat i justificat el programa d'activitats anteriors en tots els seus aspectes.
  
Setena. Naturalesa
  
El present conveni, que té naturalesa administrativa, es regirà per les seues pròpies normes, i en allò no previst, supletòriament, pels principis de la legislació general de contractació administrativa i els generals de l'ordenament juridicoadministratiu.
  
El Govern Valencià faculta el conseller d'Infraestructures i Transport per a la firma del present conveni marc. El conseller d'Infraestructures i Transport delega el director general de Transports perquè realitze les resolucions anuals, a més de la interpretació, del conveni i la possibilitat de dictar totes les disposicions que siguen necessàries per al desplegament del que s'ha disposat en el present conveni marc.
  
Huitena. Responsabilitat patrimonial
  
La Cambra Oficial de Comerç, Indústria i Navegació d'Alacant, d'acord amb el que establix l'article 18 del Reial Decret 429/1993, de 26 de març de 1993, que regula els procediments en matèria de responsabilitat patrimonial, serà qui inicie, instruïsca i resolga les reclamacions dels particulars per qualsevol lesió que sofrisquen en els seus béns i drets com a conseqüència de l'execució de les actuacions objecte del present conveni, i assumix el pagament corresponent a la indemnització que s'acorde per resolució de l'òrgan competent, emesa després de consultada la Conselleria d'Infraestructures i Transport, durant un termini de 15 dies, perquè expose tot el que considere convenient.
  
I, perquè així conste als efectes oportuns, i com a prova de conformitat, firmen els compareixents el present document,
  
El president de la Cambra oficial de Comerç, Indústria i Navegació d'Alacant,
  
ANTONIO FERNÁNDEZ VALENZUELA
  
El conseller d'Infraestructures i Transport,
  
JOSÉ RAMÓN GARCÍA ANTÓN